CELEX: 52015DP0234
Language: da
Date: 2015-06-24 00:00:00
Title: Europa-Parlamentets afgørelse af 24. juni 2015 om anmodning om ophævelse af Sotirios Zarianopoulos’ immunitet (2015/2015(IMM))

4.11.2016   
            
            
               DA
            
            
               Den Europæiske Unions Tidende
            
            
               C 407/96
            
         P8_TA(2015)0234
   Anmodning om ophævelse af Sotirios Zarianopoulos’ immunitet
   Europa-Parlamentets afgørelse af 24. juni 2015 om anmodning om ophævelse af Sotirios Zarianopoulos’ immunitet (2015/2015(IMM))
   (2016/C 407/14)
   
      Europa-Parlamentet,
   
               —
            
            
               der henviser til anmodning af 8. december 2014 om ophævelse af Sotirios Zarianopoulos' immunitet, som er fremsendt af Grækenlands højesteret i forbindelse med den verserende sag G2010/1744 ved strafferettens tredje afdeling beklædt med én dommer, og hvorom der blev givet meddelelse på plenarmødet den 13. januar 2015,
            
         
               —
            
            
               der har hørt Sotirios Zarianopoulos, jf. forretningsordenens artikel 9, stk. 5,
            
         
               —
            
            
               der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
            
         
               —
            
            
               der henviser til de domme, som Den Europæiske Unions Domstol har afsagt den 12. maj 1964, 10. juli 1986, 15. og 21. oktober 2008, 19. marts 2010, 6. september 2011 og 17. januar 2013 (1),
            
         
               —
            
            
               der henviser til artikel 62 i Den Hellenske Republiks forfatning,
            
         
               —
            
            
               der henviser til forretningsordenens artikel 5, stk. 2, artikel 6, stk. 1, og artikel 9,
            
         
               —
            
            
               der henviser til betænkning fra Retsudvalget (A8-0191/2015),
            
         
               A.
            
            
               der henviser til, at den stedfortrædende offentlige anklager ved Grækenlands højesteret har anmodet om ophævelse af immuniteten for Sotirios Zarianopoulos, der er medlem af Europa-Parlamentet, i forbindelse med en sag om en påstået lovovertrædelse;
            
         
               B.
            
            
               der henviser til, at Europa-Parlamentets medlemmer i medfør af artikel 9 i protokol nr. 7 vedrørende Den Europæiske Unions privilegier og immuniteter på deres eget lands område nyder de immuniteter, der tilstås medlemmerne af deres lands lovgivende forsamling;
            
         
               C.
            
            
               der henviser til, at et parlamentsmedlem i medfør af artikel 62 i Den Hellenske Republiks forfatning i løbet af en valgperiode ikke kan tiltales i en straffesag, arresteres eller tilbageholdes eller på anden måde frihedsberøves uden parlamentets samtykke;
            
         
               D.
            
            
               der henviser til, at der er rejst tiltale mod Sotirios Zarianopoulos for den 4. marts 2010 under trusler om fysisk vold at have tiltvunget sig adgang til det offentlige græske tv-selskab ERT-3's bygning med det formål at afbryde middagsnyhedsudsendelsen og oplæse et budskab;
            
         
               E.
            
            
               der henviser til, at den påståede lovovertrædelse ikke har nogen forbindelse med Sotirios Zarianopoulos' hverv som medlem af Europa-Parlamentet, idet den påståede lovovertrædelse er knyttet til en aktion gennemført af den græske fagforening PAME, og Sotirios Zarianopoulos ikke var medlem af Europa-Parlamentet på tidspunktet for det passerede;
            
         
               F.
            
            
               der henviser til, at holdninger, der tilkendegives under udøvelsen af hvervet som medlem af Europa-Parlamentet ifølge artikel 8 i protokol nr. 7 vedrørende Den Europæiske Unions privilegier og immuniteter og overensstemmelse med Den Europæiske Unions Domstols praksis udtrykker en subjektiv bedømmelse, der har direkte og klar forbindelse med udøvelsen af det parlamentariske hverv, men at Sotirios Zarianopoulos’ påståede handlinger ikke falder ind under denne definition;
            
         
               G.
            
            
               der henviser til, at straffesagen ikke vedrører meningstilkendegivelser eller stemmeafgivelser i forbindelse med hvervet som medlem af Europa-Parlamentet som defineret i artikel 8 i protokol nr. 7 vedrørende Den Europæiske Unions privilegier og immuniteter;
            
         
               H.
            
            
               der henviser til, at Retsudvalget, jf. artikel 9, stk. 7, i forretningsordenen, under ingen omstændigheder udtaler sig om skyldspørgsmålet eller om det hensigtsmæssige i en strafferetlig forfølgelse på grundlag af de udtalelser eller handlinger, som medlemmet tillægges, selv ikke i tilfælde, hvor udvalget gennem prøvelsen af anmodningen opnår grundigt kendskab til selve sagen;
            
         
               I.
            
            
               der henviser til, at Sotirios Zarianopoulos hævder, at anklagen er politisk begrundet, og at udvalget efter at have hørt ham og undersøgt de af ham forelagte dokumenter også har undersøgt de i 2010 til efterforskningsmyndigheden afgivne vidneerklæringer, som danner grundlag for tiltalen;
            
         
               J.
            
            
               der henviser til, at disse erklæringer blev afgivet i forbindelse med retssagen mod Sotirios Zarianopoulos, og til, at det i øvrigt ikke tilkommer dette udvalg at efterforske sagens realitet eller at tage stilling til skyldsspørgsmålet i tilfælde, hvor der er rejst tiltale mod et medlem af Europa-Parlamentet;
            
         
               K.
            
            
               der henviser til, at der derfor på baggrund af de oplysninger, som udvalget er i besiddelse af, ikke er grund til at formode, at sagen er indledt med den hensigt at skade medlemmets politiske virksomhed (fumus persecutionis), da sagen blev indledt flere år før påbegyndelsen af medlemmets mandat;
            
         
            
               1.
            
            
               vedtager at ophæve Sotirios Zarianopoulos’ immunitet;
            
         
            
               2.
            
            
               pålægger sin formand straks at sende denne afgørelse og det kompetente udvalgs betænkning til den offentlige anklager ved Grækenlands højesteret og til Sotirios Zarianopoulos.
            
         
      (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23.